# Protokoll fra landsstyremøte 9.-10. oktober

**Sted:** Scandic Park Sandefjord, Strandpromenaden 9, 3208 Sandefjord, telf: 33 44 70 00

**Til stede fra landsstyret:** Mette Lilleeng, Hege Norset Blichfeldt, Sidsel Bredvei, Marianne Schill Reinsnes, Frank Grimstad og Finn Tore Eivik

**Forfall:** Jon Ivar Dypedal og Heidi Andersen Madsen

Første del av møtet, 9. oktober, var en samling med KABBstaben for å bli bedre kjent, drøfte planer og ideer for 2025 og forberede generalforsamling 2026. 10. oktober var et ordinært styremøte med blant annet orientering om salmebokprosjektet.

**Til stede fra staben:** Heidi Vestbye, Inger Slang, Hilde Løwén Grumstad, Kurt Ove Mæland, Solveig Marie Oma og Øyvind Woie

*Sakliste og vedtak:*

## Sak 18/2024: Godkjenning av innkalling og sakliste

**Vedtak:** Innkalling og sakliste ble godkjent.

## Sak 19/2024: Godkjenning av protokoll fra siste styremøte

**Vedtak:** Protokoll fra siste styremøte ble godkjent. Styremedlem Hege Norset Blichfeldt konferere md generalsekretær ang. ytterligere korrektur i årsmelding 2023.

## Sak 20/2024: Informasjon fra generalsekretæren

*Søknad om driftsmidler fra Den norske kirke*

Hvert år får KABB cirka 400.000 kroner i driftsstøtte fra Den norske kirke. KABB må søke hvert år for å få disse midlene. I praksis gjør vi det slik at vi sender over en større søknad som beskriver alle de oppgavene og tilbudene vi gir til synshemmede og personer med leseutfordringer. Årets søknad har følgende hovedpunkter; Tilrettelagt Bibel, mer kunnskap om funksjonsnedsettelser, vi ønsker å fjerne barriere for vår målgruppe, behov for faste ordninger for universell utforming i Den norske kirke, menighetsblad tilrettelagt for alle og behovet for forskning innen feltet «Tro og funksjonsnedsettelser. Årets søknadsbeløp er på 3.176.000 kr

*Regnskapsrapport pr august 2024*

Regnskapet pr august 2024 viser driftsinntekter på kr 14.140.293 dette er kr 5.007.787 høyere enn budsjettert og kr 6.569.037 høyere enn i fjor på samme tid. Hovedårsaken til økningen er mottatt testamentariske gaver i august måned på tilsammen kr 6.098.512. Inntekten fra gaver hittil i år er på cirka samme nivå som i 2024. Ofringer fra kirker øker og er i august på samme nivå som for hele 2023.

Driftsutgifter for august 2024 er på kr 6.241.052, noe som er kr 1.778.900 lavere enn budsjettert og kr 1.045.660 lavere enn i 2023 på samme tid. Lønnskostnader ligger på nivå som i 2023, men er i 2024 kr 93.800 høyere enn budsjettert. Resultatet pr august 2024 viser kr 7.899.242.

*Flytting og plassering i nye lokaler*

Generalsekretær orienterte om siste del av flyttingen fra KABBHuset til Kirkens HUS i Oslo. Staben er på plass på to kontorrom og har tilgang til kantine og mange møterom. En av våre ansatte jobber fra hjemmekontor. Vi er i ferd med å komme på plass, men fremdeles gjenstår en del rydding og gjennomgang av ting som er arkivert og plassert på lager.

*Med mine øyne på turne*

Forestillingen «Med mine øyne» med Heidi og Torkjell Halvorsen er på turne. Forestillingen blir svært godt mottatt og gir KABB en god arena for å formidle kunnskap og informasjon om å leve med synstap. KABB har en person til stede på hver forestilling som informerer om KABBs arbeid og gir folk anledning til å gi en gave eller å bli faste givere. Forestillingen er finansiert med midler fra Stiftelsen Dam, studieforbundet K-Stud og KABB.

**Vedtak:**  Styret tar informasjonen til etterretning.

## Sak 21/2024: Salmebok for alle

Solveig Marie Oma er prosjektleder for «Salmebok for alle». Hun deltok på styremøtet og informerte om prosjektet. Oma er selv utdannet kirkemusiker og har kjent på kroppen hvordan det er å mangle et av sine viktigste arbeidsverktøy.

KABB har tidligere bidratt til utgivelse av salmebok i punktskrift. Løsningen som foreligger er nærmest praktisk ubrukelig i gudstjeneser og andre sammenhenger. Det finnes heller ikke salmebok i stor skrift, som innlest utgave eller i digitalt format. Oma har kartlagt og dokumentert dette i rapporten «Salmebok for alle».

Prosjektet har et godt faglig kontaktnettverk både nasjonalt og internasjonalt, referansegruppe med personer med ulike syns- og leseutfordringer og svært gode kontakter inn mot Eide forlag (utgiver) og ansvarspersoner på dette feltet i Den norske kirke.

Solveig Marie Oma deltok selv på Ungdommens kirkemøte 2022. Hennes engasjement og tilstedeværelse var svært viktig for KABBs gjennomslag om funksjonshemmedes rettigheter til likeverdig trosutøvelse i Den norske kirke.

Rapporten dannet også grunnlag for søknad om midler til prosjektet i Kirkerådet, som våren 2024 bevilget 1 million kroner til prosjektet.

Målet er å gjøre salmeboken tilgjengelig trykket punkt- og storskrift, i digitale formater for blant annet punkt- og storskrift, og via en digital plattform i form av app/nettsted. Et tilleggsmål er at en tilrettelagt salmebokløsning også kan danne mal for tilrettelegging av andre salme- og sangressurser i andre kirkesamfunn og kristne sammenhenger.

Prosjektet berører store prosesser knyttet til digital strategi i Den norske kirke. Derfor settes de digitale formatene litt på vent og prosjektet prioriterer utgivelse av en tilrettelagt punktsalmebok. Nå jobbes det med en melodibok for kirkelig ansatte og andre interesserte i punkt.

Prosjektet har også blitt kjent med og videreutviklet appen iKirken fra Vitec Agrando. Denne er i bruk flere steder og har fått et bedre grensesnitt for svaksynte og personer med lesevansker. Ikirken kan vise hele gudstjenesteprogrammet og formidle det i punkt, med talesyntese og stor skrift.

**Vedtak:** Landsstyret takker for grundig og spennende rapport om prosjektet «Salmebok for alle». Styret støtter prioriteringene som nå gjøres og ber om at lansering av salmebok i punktskrift kobles til 2025 som er året da punktskriften fyller 200 år. Styret ber om at det tas kontakt med daglig leder i Kirkepartner for å legge frem utfordringene knyttet til forankring av salmeboken i kirkens egne digitale ressurser.

Styret ber også prosjektet jobbe med å sikre god faglig kvalitet på den delen som handler om storskrift gjennom kontakter med interesseorganisasjoner og andre fagmiljøer.

## Sak 22/2024: Evaluering sommertreff 2024

Vedtak: Landsstyret ble orientert om evaluering av Sommertreff 2024 fra deltakerne. Mange var fornøyd med program, aktiviteter, lokaler og servering.

Styret vil likevel peke på følgende:

* Det må legges bedre til rette for førerhunder. Hundene må så langt det er mulig ha fri tilgang på alle arealer. Utfordringer knyttet til allergi for hund må løses av både hundeeier og deltaker/ledsager ved ulike tiltak.
* Det er ønskelig at lokalene er mer samlet slik at arrangement ikke foregår i for mange bygg.
* Ved arrangementer bør det være bedre brukerrepresentasjon i planleggingsfasen.
* Styret oppretter en liten gruppe som skal teste/finne ut om lokasjoner passer godt til våre målgrupper. Denne skal bestå av Hege Blichfeldt Norset, Jon Ivar Malum Dypedal, Mette Lilleeng, Hilde Grumstad

## Sak 23/2024: Budsjett og planer 2025

Vedtak: Landsstyret hadde en vellykket workshop sammen med organisasjonens ansatte der en drøftet forpliktelser, muligheter og planer for KABB for budsjettåret 2025 og forberedelser til strategiplan for perioden 2025 – 2028. På bakgrunn av dette og andre innspill fra generalsekretær har vi et godt grunnlag for å jobbe videre med budsjett for 2025 som skal behandles i november og vedtas på styremøte i desember.

Landsstyret ber staben prioritere å finne sted og dato for generalforsamling 2025 og andre arrangementer. Styret ønsker at generalforsamling 2025 skal gå over en helg og arrangeres på sensommer innen utløpet av august 2025. I følge vedtektene skal generalforsamling kunngjøres for medlemmene minst 4 måneder på forhånd. Saker som ønskes behandlet, må være styret i hende senest 2 måneder før generalforsamling. Saksdokumenter gjøres kjent for medlemmer 1 måned før generalforsamling.

## Sak 24/2024: Navnekomite

Vedtak: Generalforsamlingen 2022 vedtok at «Det skal settes i gang en prosess der en skal vurdere å skifte navn på organisasjonen slik at det blant annet favner målgruppene KABB jobber for». Med bakgrunn i formuleringen og at behovet for nytt navn er presserende ber landsstyret om at:

1. Utvalget vurderer eksisterende navn: Kristent Arbeid Blant Blinde og svaksynte, og kommer med en begrunnelse for hvorfor dette skal beholdes eller forkastes.
2. Dersom det eksisterende navnet skal forkastes skal utvalget komme med forslag til nytt navn og begrunne det.
3. Arbeidet skal lede til at utvalget skal legge frem sin innstilling for generalforsamling sommeren 2025.

Utvalget består av Jon Ivar Malum Dypedal, Sidsel Bredvei, Kristoffer Lium og Asbjørn Gabrielsen.

Utvalgets sekretær er Øyvind Woie.

## Sak 25/2024: Eventuelt

Det ble ikke behandlet noe saker under eventuelt.